Γεώργιος Κωστόπουλος

Ο Γεώργιος Κωστόπουλος ήταν Ταγματάρχης του Μηχανικού σώματος και απότακτος αξιωματικός του κινήματος του 1935. Κατά την διάρκεια της κατοχής σχημάτισε την αντιστασιακή οργάνωση ΕΣΑΠ (Εθνικός Στρατός Απελευθερωτικής Προσπάθειας). Αρχικώς, είχε ενταχθεί στον ΕΛΑΣ διαφώνησε όμως, με τους εκπροσώπους του και διέλυσε το αντάρτικο τμήμα του και δημιούργησε τον Οκτώβριο του 1942 την αντάρτικη οργάνωση ΕΣΑΠ.

 Η δύναμη του ΕΣΑΠ υπολογίζονταν εκείνη την εποχή στους 250 αντάρτες, ενώ αργότερα με τις πρώτες ρίψεις πολεμικών εφοδίων από τους Άγγλους προσελκύει περισσότερους αντάρτες δημιουργώντας το Κεντρικό Αρχηγείο με τους κάτωθι γεωγραφικούς τομείς επί της Θεσσαλίας: Αρχηγείον Πορτής Αρχηγείον Φαρσάλων Αρχηγείον Μεσοχώρας Αρχηγείον Καστανέας Αρχηγείον Βλάχου (Γράλιστας)Σύνολο ενόπλων ανταρτών μέχρι την ημέρα του αφοπλισμού, 800 περίπου αντάρτες. Από τον Ιανουάριο του 1943 αρχίζει να εμφανίζει και αξιόλογη δράση κατά των Ιταλών. Την 11η Ιανουαρίου 1943 επιτίθεται εναντίον Ιταλικού αποσπάσματος στην θέση Κουτσούφλιανη, την 12η Ιανουαρίου 1943 επιτέθηκε εναντίον της Ιταλικής δύναμης στην Καλαμπάκα όπου και την εξουδετέρωσε. Την 26η Φεβρουαρίου 1943 βομβαρδίστηκε από Ιταλικά αεροπλάνα η έδρα του Γενικού Αρχηγείου και του Κεντρικού Αρχηγείου, την 27η Φεβρουαρίου 1943 ενέργησε σαμποτάζ στα μεταλλεία χρωμίου στο Τσαγκλί Φαρσάλων τα οποία εκμεταλεύονταν οι Γερμανικές κατοχικές αρχές. Τον Ιανουάριο του 1943 ο Κωστόπουλος δέχτηκε ως συν-αρχηγό του, τον Στέφανο Σαράφη, ο οποίος ένα μήνα αργότερα συναντιέται στο Αυλάκι Βάλτου με τους Κομνηνό Πυρομάγλου, Έντυ Μάγιερς κ.α, για την ένωση των Εθνικών ανταρτοομάδων σε γεωγραφικές σφαίρες επιρροής μαζί με την ΕΚΚΑ και τον ΕΔΕΣ. Ο Σαράφης αργότερα επιστρέφει στην Θεσσαλία όπου και πληροφορείται τον αφοπλισμό δύο υποομάδων Κωστόπουλου από τον Καπετάνιο Κόζιακα και δυο ημέρες αργότερα ο Καπετάνιος του ΕΛΑΣ Νικηταράς συλλαμβάνει τον Ταγματάρχη Αντωνόπουλο που προσπαθούσε να δημιουργήσει ανταρτοομάδα στα πλαίσια του ΕΣΑΠ. Ο Κωστόπουλος εξοργίζεται για την εμπλοκή του ΕΛΑΣ και κινείται προς στο χωριό Βούνεσι (Μορφοβούνι) ακολουθούμενος από τον Σαράφη. Φτάνοντας οι αντάρτες του ΕΛΑΣ τους δέχτηκαν χαρούμενοι, ο Κωστόπουλος ανύποπτος δεν αντιλήφθηκε την παγίδα. Εκεί συναντώνται με τον καπετάνιο Νικηταρά στις 1 Μαρτίου 1943 και λόγω του προχωρημένου της ώρας, οι συνομιλίες διακόπτονται για την αυριανή. Τελικώς οι αντάρτες του ΕΛΑΣ τους αιφνιδιάζουν, εισέρχονται στα καταλύματα και τους πιάνουν κυριολεκτικώς στον ύπνο, όπου και τους συλλαμβάνουν. Εκτελείται ο Αρχισμηνίας Ν. Κωστορίζος μαζί άλλους τρεις ως λιποτάκτες αφού προηγουμένως είχαν αυτομολήσει από τον ΕΛΑΣ προς τον ΕΣΑΠ, ενώ οι υπόλοιποι αξιωματικοί (Συνταγματάρχης Στέφανος Σαράφης, Ταγματάρχης Γεώργιος Κωστόπουλος, Λοχαγός Θ. Καραμπέκος, Ανθυπασπιστής Νικόλαος Χονδρός) μεταφέρθηκαν στην Κολοκυθιά Φθιώτιδας, όπου βρισκόταν το αρχηγείο του ΕΛΑΣ. Ο Ταξίαρχος Έντυ Μάγιερς μόλις πληροφορήθηκε τον αφοπλισμό του ΕΣΑΠ μετέβη την 7η Μαρτίου στο αρχηγείο του ΕΛΑΣ για να ζητήσει την απελευθέρωση των αξιωματικών και λοιπών ανταρτών όπως και έγινε. Ο Σαράφης αφού είχε ζητήσει μικρό περιθώριο χρόνου για να σκεφτεί αν θα ήθελε να ενταχθεί στον ΕΛΑΣ, ανέφερε στο Έντυ Μάγιερς ότι δέχεται την πρόσκληση του ΕΛΑΣΜετά τον αφοπλισμό και την διάλυση των τμημάτων του ΕΣΑΠ και των αρχηγείων τους ο Κωστόπουλος Γεώργιος διέφυγε στο Κάϊρο της Αιγύπτου όπου βρισκόταν η Ελληνική κυβέρνηση φτάνοντας την 7 Σεπτεμβρίου 1943. Εκεί ανέλαβε επιτελικός αξιωματικός του Υπουργείου των Στρατιωτικών μέχρι της 2ης Σεπτεμβρίου 1944 όπου μέσω Ιταλίας επέστρεψε στην ελεύθερη περιοχή του ΕΔΕΣ και τον Νοέμβριο έφτασε στην Αθήνα για να αναλάβει ως διοικητής του 143 Τάγματος.